BREAKING Modificări masive la legea educației, votate în Senat: Numărul elevilor într-o clasă, redus la 22 în învățământul primar, 26 în gimnaziu și liceu, 17 la grădiniţă. Legea merge la promulgare

Modificări masive la legea educației au fost votate în această seară, în Senat, cameră decizională în acest caz. Numărul copiilor în grupe este scăzut la 17 în grădiniță, 22 în învățământul primar și 26 în gimnaziu și liceu, potrivit proiectului de lege inițiat de UDMR și aprobat astăzi la vot final de senatori. Proiectul prevede că, în situații excepționale, grupele de la grădiniță și clasele de elevi de la școală “pot funcționa peste efectivul maxim, cu cel mult 2 preșcolari/elevi, după caz, peste numărul maxim”.

Senatul a adoptat astăzi – cu vot final – un proiect de modificare a legii educației, inițiat de mai mulți parlamentari UDMR. Legea a fost adoptată tacit de Camera Deputaților în aprilie 2019, iar astăzi, 10 februarie 2020, am fost aprobată de Senat. Pentru a intra în vigoare, legea mai trebuie promulgată de președintele Klaus Iohannis.

Proiectul de lege votat astăzi prevede că, în învățământul preuniversitar, formațiunile de studiu cuprind grupe, clase sau ani de studiu, după cum urmează:

a) educația antepreșcolară: grupa cuprinde în medie 6 copii, dar nu mai puțin de 3 și nu mai mult de 8;

Până acum, legea prevedea maximum 9 copii în grupa de creșă

b) învățământul preșcolar: grupa cuprinde în medie 12 preșcolari, dar nu mai puțin de 6 și nu mai mult de 17;

Până acum, legea prevedea maximum 20 de copii în grupa de grădiniță

c) învățământul primar: clasa cuprinde în medie 17 elevi, dar nu mai puțin de 10 și nu mai mult de 22;

Până acum, legea prevedea maximum 25 de elevi în clasă în învățământul primar

d) învățământul gimnazial: clasa cuprinde în medie 22 elevi, dar nu mai puțin de 10 și nu mai mult de 26;

Până acum, legea prevedea maximum 30 de elevi în clasă în învățământul gimnazial

e) învățământul liceal și profesional: clasa cuprinde în medie 22 de elevi, dar nu mai puțin de 12 și nu mai mult de 26;

Până acum, legea prevedea maximum 30 de elevi în clasă în învățământul liceal și profesional

e1) învățământul dual: clasa cuprinde medie 22 de elevi, dar nu mai puțin de 12 și nu mai mult de 26;

“În situații excepționale, formațiunile de preșcolari sau de elevi pot funcționa peste efectivul maxim, cu cel mult 2 preșcolari/elevi, după caz, peste numărul maxim“, mai prevede proiectul de lege votat de Senat.